Драва
Драва (на италиански, словенски, хърватски и унгарски: Drava; ) е река в Италия (област Венето), Австрия (провинции Тирол и Каринтия), Словения (региони Корошки и Подравски), Хърватия (жупании Вараждинска, Копривнишко-крижевска, Вировитишко-подравска и Осиешко-баранска) и Унгария (области Шомод и Бараня), десен приток на Дунав. Дължина 709,8 km, площ на водосборния басейн 40 154 km².

Географска характеристика

Извор, течение, устие 
Река Драва води началото си от крайните западни части на Карнийските Алпи, на 2 km западно от градчето Сан Кандидо, провинция Венето, Италия. След 11 km навлиза на австрийска територия и продължава в източна посока. В началото, до град Филах, Драва тече в дълбока и тясна планинска долина между Гайлталските Алпи на юг и масивите Дефереген, Кройцек и Гуркталските Алпи на север. След това реката преминава между масивите Затниц на север и Караванке на юг и излиза в широката Клагенфуртска котловина. След напускането на котловина чрез дълбок и живописен пролом Драва преодолява крайните югоизточни разклонения на Алпите (масивите Зауалпе, Коралпе и Козяк на север и Караванке и Похоре на юг) и при словенския град Марибор излиза от планините и навлиза в крайната югозападна, хълмиста част на Среднодунавската низина. Северозападно от град Вараждин навлиза на хърватска територия, а при хърватското село Леград завива на югоизток и на протежение от 133 km служи за граница между Хърватия и Унгария. Източно от хърватското градче Дони Михоляц отново изцяло се завръща на хърватска територия, преминава през град Осиек и на 2 km северозападно от хърватското село Алмаш се влива отдясно в река Дунав при нейния 1383 km, на 79 m н.в.

Водосборен басейн, притоци 
На юг водосборният басейн на Драва граничи с водосборните басейни на реките Вука и Сава (десни притоци на Дунав), на югозапад – с водосборните басейни на реките Изонцо, Таляменто, Пияве и Адидже (от басейна на Адриатическо море), а на север – с водосборните басейни на реките Ин, Енс, Тразен, Лайта, Раба, Шио и Карашица (десни притоци на Дунав). В тези си граници площта на водосборния басейн на Драва възлиза на 40 154 km² (4,91% от водосборния басейн на Дунав). Най-голям водосборен басейн и дължина (виж долната таблица) 22 162 km², 254+4 km реката има на територията на Австрия, а най-малък – 354 km², 11 km – на територията на Италия.

Основни притоци(→ ляв приток, ← десен приток, дължина в km, площ на водосборния басейн в km²):
 → Изел 57 / 1201
 → Мьол 84 / 1101
 → Лизер 50 / 1036
 ← Гайл 122 / 1414
 → Гурк 157 / 2582
 → Лавант 72 / 969
 ← Дравиня 73 / 818
 → Песница 69 / 550
 ← Плитвица 65 / 272
 ← Бедня 133 / 968
 → Мура 434 / 14109
 → Риня
 → Печ
 ← Карашица 91 / 2347
 ← Вучица.

Хидроложки показатели 
Драва има ясно изразено пролетно пълноводие в резултат от топенето на снеговете в Алпите и зимно маловодие, като за реката са характерни лятно-есенни епизодични прииждания в резултат от поройни дъждоне във водосборния ѝ басейн. Среден годишен отток в устието 610 m³/sec, максимален 2500 m³/sec.

Стопанско значение, градове 
Река Драва е плавателна за плиткогазещи съдове до австрийския град Филах, на 650 km от устието. В миналото, преди развитието на железопътната мрежа, по нея се е транспортирал дървен материал и други стоки. В Австрия, Словения и Хърватия по течението и е изградена каскада от 22 мощни ВЕЦ-ове (11 в Австрия, 8 в Словения, 3 в Хърватия).

По цялото си протежение долината на реката е гъсто заселена. По-големите селища са градовете:
 Италия – Сан Кандидо§
 Австрия – Лиенц, Шпитал, Филах, Ферлах, Фьолкермаркт;
 Словения – Дравоград, Руше, Марибор, Птуй;
 Хърватия – Вараждин, Белишче, Осиек;
 Унгария – Барч.

Вижте също 
 Списък на реките в Европа (водосборен басейн на Атлантическия океан)
 Списък на реките в Австрия
 Списък на реките в Словения
 Списък на реките в Хърватия
 Списък на реките в Унгария
 Дравска операция

Източници 

Реки в Италия
Реки в Австрия
Реки в Словения
Реки в Хърватия
Реки в Унгария
Притоци на Дунав
Марибор
Вараждин
Осиек
География на Вараждинска жупания
География на Копривнишко-крижевска жупания
География на Вировитишко-подравска жупания
География на Осиешко-баранска жупания